
Годишен тематичен план за обучение на децата и персонала
в ДГ №1 по БАКП
за учебната 2026/2027

Задачи:
1.	Да се създаде предварителна организация за управление и провеждане на дейности по опазване живота и здравето на децата, педагогическия и непедагогическия персонал.
2.	Своевременно прогнозиране на вероятна обстановка и мащабите и щетите при възникване на бедствия и аварии.
3.	Да се запознае целия персонал с План за действие при възникване на бедствия и аварии.
     Годишният тематичен план за обучение на децата по БАКП ( Бедствия, аварии, катастрофи и пожарна безопасност ) се разпределя в рамките на учебната година ( от септември до края на май месец). Темите са съобразени с възрастовите особености на децата в детската градина и се провеждат най-често под формата на регламентирани  ситуации по направление „Околен свят“ или нерегламентирани ситуации, игри, беседи и практическите упражнения.
     Обучението на децата за действия при бедствия, аварии, катастрофи и пожари (БАКП) се провежда по възрастови групи, като се спазва принципът на спираловидност – темите се повтарят всяка година, но се надграждат с по-сложни знания и практически умения. Обучението и темите по БАКП са насочени към изграждане на елементарни защитни механизми, култура на поведение и умения за реакция в критични ситуации.
     Темите се приемат много по-лесно от децата чрез куклен театър, ситуационни игри, гледане на образователни филмчета и презентации и срещи на живо с истински представители на Пожарна безопасност и защита на населението или БЧК.
     Във връзка с Плана за противопожарна безопасност през учебната година се провеждат две практически тренировки ( евакуации ) – една през есента ( до края на месец октомври ) и една през пролетта ( обикновено през април ).
     При всяка от двете евакуации ( през октомври и април ) се следва този алгоритъм:
1.	Подаване на сигнал: Задействане на пожароизвестителната инсталация или предварително уговорен звуков сигнал (напр. непрекъснат звънец или свирка).
2.	Действия в групата: Учителят взема списъка на групата (за проверка на числеността), децата се подреждат бързо в колона и се извеждат по евакуационния маршрут. Помощник-възпитателят проверява дали някой не е останал в тоалетната или спалнята.
3.	Сборен пункт: Всички групи се събират на безопасно разстояние в двора на детската градина. Учителите докладват на директора броя на евакуираните: "Всички (брой) деца от групата са изведени успешно".
4.	Пише се Констативен протокол от учителите в комисията по БАКП. В него се описват: точният час на стартиране, времето, за което цялата сграда е изпразнена (в минути и секунди), броят на децата и служителите, както и забележки (ако по маршрута на евакуацията са възникнали проблеми , например ако някоя врата се е отворила трудно).
Евакуационни пътища:
Сграда на ДГ №1 “Звънче”:
Първи етаж:
-	Група „Лилия“ – евакуират се през южния изход и отиват на площадката юг от групата ( площадката със слончето ). 
-	 Група „Роза“ – евакуират се през южния изход до гардеробите на децата и се насочват към югоизточната площадка.
Втори етаж:
-	 Група „Теменужка“ – деца, учител, помощник-възпитател се евакуират през централния северен изход и се насочват към югозападната площадка в детската градина.
-         Група „Иглика“ излизат през северния изход и се насочват към северозападната площадка.
              Първа група – децата се придружават от работещия на смяна учител, помощник-възпитател и медицинската сестра.
       Готвачи и огняр излизат през западния изход при спазване на всички мерки и се насочват към северозападната площадка.

Сграда на ДГ №1“Роза”:
Първи етаж:
- Група „Звездичка” се евакуира през изхода на терасата на съответната група и се насочват към южна площадка на III група (площадката с корабчето). 
- Група „Слънчо” се евакуират през изходa на терасата на съответната група и се насочват към южна площадка на II група (площадката с къщичката).
Втори етаж:
- Група „Щурчета” слизат по стълбите и излизат през южния централен изход, насочват се към южна площадка на I група.
- Група „Дъга” минават през пералното помещение и излизат през западния изход, като се събират на северната площ ( до голямата порта).
Готвачи и огняр се евакуират през западните изходи и се насочват към северната площ (до голямата порта), при спазване на всички мерки за евакуация.
 Първа група – децата се придружават от работещия на смяна учител, помощник-възпитател и медицинската сестра.

Сграда на ДГ №1 „Ябълково”:
Всички деца и служители се евакуират през централен изход.

Теми по БАКП в първа група за учебната 2026/ 2027 година
-	Октомври: „Звуков сигнал за опасност“- Запознаване със звуковия сигнал за опасност, пътя до двора и организирано правилно ходене в колонка при излизане от сградата. Тренировъчна евакуация при пожар.

-	Февруари: „Огънчето е опасно“. Внимание, кибритът, свещите и запалките не са предмети за игра.


-	Април: „Скрий се като костенурка“ – игрово усвояване на бързо свиване на кълбо под масата и предпазване на главата с ръце при силен шум. Тренировъчна евакуация при земетресение.

Теми по БАКП във втора група за учебната 2026/2027 година
-	Октомври: „Слушай звуковия сигнал“ – тренировъчна евакуация при пожар. Как да реагираме бързо и без паника, когато чуем сирена или звънец за евакуация.

-	Ноември: „Силна буря и проливен дъжд“- Изграждане на представи за понятието „буря“ и „наводнение“. Бурята и наводнението са природни явления. Причини за наводненията. Въздействие на бурята и наводнението върху хората, животните и заобикалящата ни среда. Поведение при гръмотевици и светкавици – децата трябва да знаят, че се стои вътре в стаята, далеч от прозорците.

-	Февруари: „Огън-приятел, огън-враг“ - Разграничаване на полезната среща с огъня ( свещичка на торта, печка ) от опасната (кибрит, запалка ). „Вълшебните цифри 1-1-2“ – научаване на телефонния номер наизуст чрез песнички или стихчета!
 
-	Април: „Когато земята се люлее“ -  Първоначална представа за земетресение. Изграждане на навик при команда „Земетресение!“ веднага да се застава на безопасно място (под масата). Евакуация при земетресение.

-	Май: „Пожар. Пожарникар“ - Запознаване с причините за появата на пожар и опасността от него. Възпитаване на елементарни умения за предпазване от пожари и самозащита. Запознаване с причините за поява на пожар и опасността от него. Запознаване с фигурата на пожарникаря, изграждане на доверие към него.

Теми по БАКП в трета група за учебната 2026/2027 година:
-	Октомври:  Планирана евакуация при пожар. „Пожар“- разширяване, систематизиране и затвърдяване на знанията на децата, свързани с поведението и действията при пожари.

-	Ноември: "Наводнение" - Осъзнаване на природното бедствие наводнение. Какви са причините за това. Действия при наводнение у дома и в ДГ“. Изкачване на горните етажи на сградата, изключване на електроуредите от възрастен.

-	Февруари - „Как да повикаме помощ“ - Познава правила за поведение за собствена безопасност и защита при пожар. Познава телефон 112. Умение да се каже какво се е случило (пожар, катастрофа) и къде се намираме при обаждане на 112.

-	Март - „Огънят – приятел и враг на човека“ – Осъзнава причините за възникване на пожар и най-честите ситуации в бита. Разширяване и конкретизиране на понятията, свързани с пожарната опасност и последиците от детската игра с огън.

-	Април - „Правилно поведение при земетресение“ - Усвояване на защитната поза „костенурка“ (коленичили, с ръце на главата). Разпознаване на безопасните места в стаята (вътрешни стени, под маси). Евакуация.

-	Май - Запознаване на децата с труда на специалистите от "Гражданска защита". Възпитаване на положително отношение, уважение и признателност към грижите, които полагат спасителите за защита здравето и живoта на хората.
Теми по БАКП в четвърта група за учебната 2026/2027 година:
-	Октомври: Учебна евакуация при пожар. „Пожар“- разширяване, систематизиране и затвърдяване на знанията на децата, свързани с поведението и действията при пожари. Пожарът като бедствие. Причини за възникване. Правила за поведение в дома, в детската градина, в планината, на полето.

-	Ноември: „Буря. Наводнение“ - Разширяване, систематизиране и затвърдяване на знанията на децата, свързани с поведението и действията при бедствия бури и наводнения. Причини за възникване. Правила на поведение в населено място, в планината, на полето. 

-	Февруари – „Професия пожарникар“ - Разширяване представите на децата за труда на специалистите, които ни защитават от пожари. Съобщение за пожар – подаване на точна информация: име на детето, адрес/ ориентир, броя на пострадалите (ако има такива). Осъзнаване , че номерът не се набира на шега.

-	Март – „Движение в задимена среда“.  Научаване, че чистият въздух е долу и упражняване чрез лазене. Необходимост от защита на дихателните органи при замърсяване на въздуха с отровни газове. Тренировки по поставяне на детски противогаз или памучно-марлена превръзка.

-	Април: „Евакуация при земетресение. Земетресение“ – правила на поведение. Реагиране при трус, изчакване, организирана евакуация по стълбите (без асансьор!), проверка на двора.

-	Май – „Внимание – пожар!“- Овладяване на техники и поведенчески модели в случай на пожар. Практическо усвояване на елементарни правила за пожарна безопасност.




                                                                      Планът е изготвен от: Петя Маркова
                                                                                                            Атанаска Вълева

